Author: Институт перевода Библии
Date: 2022-09-30T19:41:13.314139+00:00

КъэбарышӀур: ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

КъэбарышӀур: ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

1. ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

1. 1

2. 2

3. 3

4. 4

5. 5

6. 6

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ ГАЛАТИЕ ХЭКУМ ИСХЭМ АПОСТОЛ ПАУЛ ТХЫЛЪЭУ АФИТХЫГЪЭР

ШӀуфэс

1^1Сэ сыапостол Паул. Апостол сыхъунэу сыкъыхэзыхыгъэхэр цӀыфхэр арэп, цӀыф горэми сыкъыгъэкӀуагъэп, сыкъыхэзыхыгъэхэр Исус Христосрэ ар лӀагъэхэм къахэзгъэтэджыкӀыжьыгъэ Тхьэу Ты лъапӀэмрэ ары+. 2Сэррэ сигъусэ сшы пстэумрэ Галатие хэкум[*] щыӀэ чылыс зэӀукӀэхэм шӀуфэс шъотэхыжьы+.

3Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт. 4Исус Христос ары джырэ дунаим ибзэджагъэ илъэкӀ тыӀэкӀихыжьыным пае, ти Тхьэу, тя Тэ ЛъапӀэ зэрэфэягъэм тетэу, типсэкӀодхэр ыпщыныжьынхэм пае, зыпсэ зытыгъэр+. 5МыкӀодыжьын щытхъушхор ий. Амин.

НэмыкӀ къэбарышӀу зи щыӀэп

6Христос ынэшӀу щыфэныгъэкӀэ Тхьэу зибынхэм ащыщ шъухъунэу къышъоджагъэм игъогу шъутекӀэу, нэмыкӀ къэбарышӀоу зыфаӀорэм игъогу ащ фэдэу псынкӀэу шъузэрэтехьагъэр лъэшэу сэгъэшӀагъо+. 7НэмыкӀ къэбарышӀу зи щыӀэп. Ау цӀыф заулэмэ шъушъхьэхэр зэӀагъэхьэ, Христос ехьылӀэгъэ къэбарышӀури зэблахъунэу фаех+. 8КъэбарышӀоу тэ шъодгъэӀугъэм нэмыкӀ къэбарышӀоу зыфиӀорэр къышъозгъэӀурэм, тэрми уашъом щыщ мэлэӀичми, Тхьэм ынае къыщерэф+. 9ЫпэкӀэ къэтӀогъагъэр джыри къэсэӀожьы: КъэбарышӀоу шъудагъэм нэмыкӀ къэбарышӀоу зыфиӀорэр къышъозгъэӀурэм Тхьэм ынае къыщерэф.

10Джы цӀыфхэм сызэрадэным сыпылъа, хьауми Тхьэм сызэридэныр ара сызыпылъыр? Хьауми цӀыфхэм агу къызэрэсэӀуныр ара сызыпылъыр? Джырэ нэс цӀыфхэм агу къызэрэсэӀуным сыпылъыгъэмэ, Христос сыфэлажьэщтыгъэп+.

Паул апостол зэрэхъугъэр

11Сшыхэр, сэ шъозгъэӀугъэ къэбарышӀур цӀыфым дэжь къызэримыкӀыгъэр шъушӀэнэу сыфай. 12ЦӀыф горэм а къэбарышӀур къыӀысхыгъэп, зыми ар сигъэшӀагъэп, ау ежь Исус Христос а къэбарышӀур къысфигъэнэфагъ+.

13Джурт диныр сылэжьэу сищыӀэкӀагъэр зэхэшъухыгъэ. Тхьэм ичылыс зэӀукӀэ щыщхэм къин дэдэ язгъэщэчэу, згъэкӀодыным ыуж ситыгъ+. 14Слъэпкъ щыщхэу силэгъубэхэм анахьи, джурт диным сызэрэхэтыгъэмкӀэ апэ ситыгъ. Тятэжъхэм къытфагъэнэгъэ хабзэхэм сыгу етыгъэу сапылъыгъ+. 15-16Ау сянэ ышъо сыхэлъэу Тхьэм сыкъыхихыгъ. ЫнэшӀу щыфэныгъэкӀи ибынхэм ащыщ сыхъунэу къысэджагъ. ЕтӀанэ ы Къо ехьылӀэгъэ къэбарышӀур хымэ лъэпкъхэм язгъэӀуным пае, ы Къо сигъэлъэгъунэу Тхьэм игъоу зелъытэм, зы цӀыфи упчӀэжьэгъу сшӀыгъэп+. 17Сэ сапэ апостол хъугъэ цӀыфхэу Ерусалим дэсыгъэхэм адэжь сыкӀуагъэп, ау Арабие хэгъэгум[*] сыкӀуи, етӀанэ Дамаск къалэм згъэзэжьыгъэ+.

18Илъэсищ зытешӀэм, тызэрэшӀэнэу Кифэ[*] дэжь Ерусалим сыкӀуагъ, ащ дэжьи мэфэ пшӀыкӀутфэ сыщыӀагъ+. 19Зиусхьаным ыш Якъубэ[*] нэмыкӀэу, адрэ апостолхэм ащыщэу зи слъэгъугъэп+. 20Тхьэ сэӀо, къышъуфэстхырэмкӀэ пцӀы сыусырэп+. 21Ащ ыуж Сириерэ Киликиерэ[*] зыцӀэ хэкухэм сащыӀагъ. 22Христос ичылыс зэӀукӀэхэу Иудей хэкум щыӀэхэм сынапэ алъэгъугъэу сашӀэщтыгъэп. 23Ахэмэ цӀыфхэм моущтэу зэраӀорэр зэхахыщтыгъ ныӀэп: «ЫпэкӀэ къин тэзгъэщэчыгъэ лӀэу, тишӀошъхъуныгъэ зыгъэкӀодынэу тауж итыгъэм а шӀошъхъуныгъэм икъэбарышӀу джы цӀыфхэм арегъэӀу»+. 24Аущтэу сэщ пае Тхьэм щытхъу фашӀыщтыгъ.

ЯТӀОНЭРЭШЪХЬ

Адрэ апостолхэм Паул зэрадагъэр

2^1ЕтӀанэ илъэс пшӀыкӀуплӀ тешӀагъэу[*], Бар-Наббэ[*] сигъусэу Ерусалим сыкӀуагъ. Тити[*] гъусэу зыдэсщагъ+. 2Ерусалим сыкӀон фаеу Тхьэм къызгуригъэӀуагъэти, сыкӀуагъ. КъэбарышӀоу хымэ лъэпкъхэм язгъэӀурэр тхьэматэхэм язакъоу апашъхьэ ислъхьагъ, Ӏофэу сшӀэрэри сшӀагъэри хьаулые мыхъуным пае+. 3Титэу сигъусагъэр алыджыми, сунэт заригъэшӀынэу рагъэзыгъэп+. 4Къош нэпцӀ заулэхэу тшыхэм захэзгъэкӀокӀагъэхэр аущтэу фэягъэх. Христос Исус тыгухэм зэрарылъым пае, шъхьафитыныгъэу тиӀэм еплъакӀохэу, ахэмэ Тэурат хабзэм ыӀэчӀэгъ тычӀагъэуцожьыным ыуж итыгъэх+. 5Ау къэбарышӀум ишъыпкъагъэ мыкӀодэу къышъуфэдгъэнэным пае, а цӀыфхэм зыкӀи тафызэкӀэкӀуагъэп, тафэӀорышӀагъэп.

6Тшыхэм тхьэматэхэу алъытэхэрэм – ахэр тхьэматэхэми мытхьэматэхэми сэ сизэфэдэх: цӀыфхэм ятеплъэ емыплъэу, пстэури Тхьэм изэфэд – къэбарышӀоу згъэӀурэм зи хагъэхъуагъэп+. 7Ау сунэт ашӀыгъэхэм[*] къэбарышӀур аригъэӀунэу Тхьэм Петрэ ыпшъэ къызэрэрилъхьагъэм фэдэу, сунэт амышӀыгъэхэм[*] къэбарышӀур язгъэӀунэу Тхьэм спшъэ къызэрэрилъхьагъэр агурыӀуагъ+. 8Сыда пӀомэ, Петрэ сунэт ашӀыгъэхэм апостол Ӏофэу афишӀэрэмкӀэ къыдэлажьэщтыгъэ Тхьэр, сэри сунэт амышӀыгъэхэм апостол Ӏофэу афасшӀэрэмкӀэ къыздэлажьэщтыгъ. 9Тшыхэм тхьэмэтэ пкъэухэу алъытэхэрэ Якъубэ, Кифэ, Иуан Тхьэм ынэшӀу къызэрэсщифагъэр ашӀагъэти, тызэрэзэдэлажьэрэм инэшанэ фэдэу ахэмэ сэррэ Бар-Наббэрэ тӀэхэр аубытыгъэх: тэ хымэ лъэпкъхэм адэжь тыкӀон фэягъ, ахэри сунэт ашӀыгъэхэм адэжь кӀонхэ фэягъ+. 10«ТитхьамыкӀэхэм шъуадэӀэпыӀэнэу зыщышъумыгъэгъупш» аӀозэ, а Ӏоф закъор ары къызэрытэлъэӀугъэхэр. А Ӏоф дэдэми сишъыпкъэу сыпылъыгъ+.

Паул Петрэу КифэкӀэ заджэхэрэм зэрэпэуцугъэр

11Кифэ Антиохие къалэм[*] къызэкӀом, мысэ хъугъэти, ыпашъхьэ сихьи, сыпэуцугъ+. 12Сыда пӀомэ, Якъубэ дэжь лӀы заулэ къимыкӀыхэзэ, Петрэ мыджуртхэм адашхэщтыгъ. Ау а лӀыхэр къызэкӀохэм, сунэт ашӀыгъэхэм ащыщынагъэти, Петрэ зэкӀэкӀожьи, мыджуртхэм ыкӀыб афигъэзагъ+. 13Адрэ джуртхэри Петрэ инэпитӀугъэкӀэ гъусэ фэхъугъэх. Бар-Набби ахэмэ янэпитӀугъэкӀэ зыхащагъ.

14КъэбарышӀум ишъыпкъагъэ темытхэу зэрэзекӀуагъэхэр зысэлъэгъум, зэкӀэмэ апашъхьэ Петрэ щесӀуагъ: «О уджурт пэтми, джурт хабзэхэм уатемытэу, хымэ лъэпкъхэм яхабзэхэм уатетэу опсэу. Арышъ, сыд паекӀэ джурт хабзэкӀэ мыджуртхэр бгъэпсэунхэм упылъа?»+

Адрэ лъэпкъхэм афэдэхэу, джуртхэми Исус ХристоскӀэ шӀошъхъуныгъэ яӀэмэ, мыкӀодхэу къэнэжьыщтых

15Тэ джуртэу тыкъэхъугъ. Хымэхэу псэкӀод зышӀэхэрэм тащыщэп. 16Ау тэ тыджуртми, мыр тэшӀэ: цӀыф горэм Тэурат хабзэм итхэр зэригъэцакӀэхэрэр арэп, Тхьэм ежь дэжькӀэ шъыпкъагъэ иӀэу зыкӀилъытэрэр, Исус ХристоскӀэ шӀошъхъуныгъэ зэриӀэм пае ары нахь. Тэри Христос ИсускӀэ шӀошъхъуныгъэ тиӀэ хъугъэ, ХристоскӀэ шӀошъхъуныгъэ тиӀэ зэрэхъугъэм фэшӀыкӀэ, Тхьэм ежь дэжькӀэ шъыпкъагъэ тиӀэу тилъытэным пае. Тэурат хабзэм итхэр дгъэцэкӀэным иӀоф ащ хэлъэп, сыда пӀомэ, цӀыф горэм Тэурат хабзэм итхэр зэригъэцакӀэхэрэр арэп Тхьэм ежь дэжькӀэ ащ шъыпкъагъэ иӀэу зыкӀилъытэрэр+.

17Ау Христос тыгухэм зэрарылъым пае, Тхьэм ежь дэжькӀэ шъыпкъагъэ тиӀэу тызэрилъытэщтым ыуж титэу, псэкӀодышӀэ цӀыфхэм ащыщэу тыкъычӀэкӀымэ, Христос псэкӀод тигъэшӀагъэу мэхъуа? Хьау, ар хъухэщтэп. 18Сыда пӀомэ, зэхэскъутагъэр зэхэзгъэуцожьмэ[*], Тхьэм иунашъохэм сызэратекӀыгъэр ащыгъум къэсэгъэшъыпкъэжьы. 19Тэурат хабзэм иӀоф къысхэмылъыжьэу, Тэурат хабзэм дэжькӀэ цӀыф лӀагъэм сыфэд – ар къызпкъырыкӀыгъэр Тэурат хабзэр ары – Тхьэм сыфэпсэуным пае. Христос сыригъусэу къащым сытыраӀулӀагъэм фэд+. 20Арышъ, джы псэурэр сэрэп, сыгу илъ Христос ары нахь. Мы дунаим щыӀэныгъэу щысиӀэр, Тхьэм ы КъокӀэ шӀошъхъуныгъэ сыгу илъэу, сиӀ. Ащ шӀу силъэгъуи, ыпсэ сэщ пае ытыгъ+. 21Тхьэм ынэшӀу щыфэныгъэ сыфэмыеу сӀорэп, сыда пӀомэ, Тхьэм ежь дэжькӀэ Тэурат хабзэм итхэр зыгъэцакӀэрэ цӀыфым шъыпкъагъэ иӀэу ылъытагъэмэ, ащыгъум Христос хьаулыеу лӀагъэу хъущтыгъ.

ЯЩЭНЭРЭШЪХЬ

Тэурат хабзэм игъогуа, хьауми шӀошъхъуныгъэм игъогуа?

3^1Шъо, зэхэшӀыкӀ зимыӀэ Галатие цӀыфхэр! Хэт шъо шъудэзыхьыхыгъэр? ЗэхэугуфыкӀыгъэу къышъуфэтӀотэжьыгъэба Исус Христос къащым зэрэтыраӀулӀагъэр? 2Мы зы закъор сэжъугъэшӀэнэу сыфай. Тхьэм ы Псэ ЛъапӀэ шъугухэм арылъ зэрэхъугъэр Тэурат хабзэм итхэр жъугъэцэкӀэнхэм игъогукӀэ арыгъа, хьауми къэбарышӀоу зэхэшъухыгъэмкӀэ шӀошъхъуныгъэ шъуиӀэ хъуным игъогукӀэ арыгъа+? 3Ащ фэдизэу зэхэшӀыкӀ шъуимыӀа? Къызышъуублагъэм дэжь Тхьэм ы Псэ ЛъапӀэ шъущыгугъыщтыгъ, джы зишъыпкъагъэ щыкӀагъэ зимыӀэ цӀыф икъугъэхэу шъузэрэхъуным шъо шъукӀуачӀэкӀэ шъунэсынэу шъуфая? 4Хьаулыеу ащ фэдиз къиныбэ шъущэчыгъа? Хьау, хьаулыеп, арыба+? 5Тхьэм ежь ы Псэ ЛъапӀэ шъугухэм къарелъхьэ, Ӏофышхо гъэшӀэгъонхэри шъуадэжь щешӀэх. Аущтэу зыкӀишӀырэр Тэурат хабзэм итхэр шъогъэцакӀэхэшъ ара, е къэбарышӀоу зэхэшъухыгъэмкӀэ шӀошъхъуныгъэ шъуиӀэ хъугъэшъ ара+?

6Джащ фэд, Тхьэм игущыӀэ тхыгъэхэм зэрарытым фэдэу[*], «Ибрахьимэ ТхьэмкӀэ шӀошъхъуныгъэ иӀэ хъугъэти, Тхьэм ежь дэжькӀэ ащ шъыпкъагъэ иӀэу ылъытагъ»+. 7Аущтэу шӀошъхъуныгъэ зиӀэхэр Ибрахьимэ зэрибын шъыпкъэхэр зэжъугъашӀэ. 8Тхьэм игущыӀэ тхыгъэхэм арыт[*], хымэ лъэпкъхэм ащыщхэми ежьыркӀэ шӀошъхъуныгъэ зэряӀэм пае, ежь дэжькӀэ шъыпкъагъэ яӀэу Тхьэм зэрилъытэщтхэр. Арэу зыхъукӀэ, Тхьэм игущыӀэ тхыгъэхэм арыт, Тхьэм моущтэу ыӀозэ, Ибрахьимэ къэбарышӀур къызэрэриӀуагъэр: «Лъэпкъ пстэуми сынэшӀу щыфэныгъэ алъыбгъэӀэсынэу сшӀыщт»+. 9Аущтэу Ибрахьимэу ТхьэмкӀэ шӀошъхъуныгъэ зиӀэм Тхьэм ынэшӀу къызэрэщифагъэм фэдэу, ежьыркӀэ шӀошъхъуныгъэ зиӀэ пстэуми ынэшӀу къащифэщт.

10Тэурат хабзэм итхэр агъэцакӀэхэмэ, Тхьэм ежь дэжькӀэ шъыпкъагъэ яӀэу зэрилъытэщтхэм щыгугъырэ пстэуми Тхьэм ынае къащифагъ, сыда пӀомэ, Тхьэм игущыӀэ тхыгъэхэм арыт[*]: «Тэурат хабзэм итхылъ ит пстэури сыдигъуи зымыгъэцакӀэрэм Тхьэм ынае къыщефэ»+. 11Тэурат хабзэм итхэм ягъэцэкӀэн игъогукӀэ Тхьэм дэжькӀэ зыми шъыпкъагъэ зэримыӀэр нафэ, сыда пӀомэ, Тхьэм игущыӀэ тхыгъэхэм зэрарытым фэдэу[*], «ШӀошъхъуныгъэ зэриӀэм пае, Тхьэм дэжькӀэ шъыпкъагъэ зиӀэр псэущт»+. 12Тэурат хабзэм итхэр бгъэцэкӀэнхэм иӀоф шӀошъхъуныгъэ уиӀэным иӀоф епхыгъэп, ау Тхьэм игущыӀэ тхыгъэхэм зэрарытым фэдэу[*], «Тэурат хабзэм итхэр зыгъэцакӀэрэр ащкӀэ псэущт»+. 13Ау тимысагъэ фэшъошэ къиныр Христос зэрэзытырилъхьагъэмкӀэ Тэурат хабзэм тызэригъэмысэгъэ Ӏофыр ттырихыжьи, тшъхьэхэр къыщэфыжьыгъэх, сыда пӀомэ, Тхьэм игущыӀэ тхыгъэхэм зэрарытым фэдэу[*], «Хэтми чъыгым палъагъэм, Тхьэм ынае къыщефэ»+. 14Христос тшъхьэхэр къызкӀищэфыжьыгъэхэр Тхьэм Ибрахьимэ къызэригъэгугъэгъэ нэшӀу щыфэныгъэр ежь Христос Исус хымэ лъэпкъхэми алъигъэӀэсынри шӀошъхъуныгъэ зэрэтиӀэм пае Тхьэм тызэригъэгугъэгъэ ы Псэ ЛъапӀи тыгумэ къарилъхьанри ары+.

Тэурат хабзэмрэ Тхьэм къызэригъэгугъагъэхэмрэ зэрэзэфэмыдэхэр

15Сшыхэр, мы дунаим иӀофхэм шапхъэ атесэхы: цӀыфмэ зэдаштэгъэ зэзэгъыныгъэр къызагъэшъыпкъэжьрэ ужым, зыми ар ыгъэкӀодын ылъэкӀыщтэп, зыми ащ хигъэхъони ылъэкӀыщтэп. 16Ащ фэдэу Тхьэм Ибрахьимэрэ ащ къытекӀыщт бынымрэ ӀахьышӀухэмкӀэ къыгъэгугъагъэх. «О къыптекӀыщт быныр» ыӀоу зы нэбгырэ закъо къырагъэкӀэу Тхьэм игущыӀэ тхыгъэхэм арыт. [*] Ащ къикӀырэр Христос ары. «О къыптекӀыщт цӀыфхэр» ыӀомэ, бэ пчъагъэ къырагъэкӀэу арытэп+. 17Сэ зыфасӀорэр мары: илъэс шъиплӀырэ щэкӀырэ Тхьэм ежьыррэ Ибрахьимэрэ азыфагу зэзэгъыныгъэ зыделъхьэ ужым, къэлъэгъогъэ Тэурат хабзэм а зэзэгъыныгъэр ыгъэкӀодын ылъэкӀыщтэп, Тхьэм ӀахьышӀоу Ибрахьимэрэ ащ къытекӀыщт бынымрэ къызэригъэгугъагъэри ымыгъэхъун ылъэкӀыщтэп+. 18Ау Тхьэм цӀыфхэм ӀахьышӀур къалъигъэӀэсыныр Тэурат хабзэм итхэм ягъэцэкӀэн епхыгъэмэ, ащыгъум Тхьэм ӀахьышӀур къызэригъэгугъагъэхэм епхыгъэжьэп. Ау шъыпкъэмкӀэ, Тхьэм Ибрахьимэ къызэригъэгугъагъэр ары ынэшӀу щыфэныгъэкӀэ а ӀахьышӀур зыкӀылъигъэӀэсыгъэр+.

19Ащыгъум Тэурат хабзэр зыкӀыщыӀэр сыда? Хабзэм текӀыныр зыфэдэр цӀыфмэ агуригъэӀоным пае, Тхьэм Тэурат хабзэр къафыригъэхыгъ. Ибрахьимэ къытекӀыщт бынэу[*] Тхьэм къызэригъэгугъагъэр къэкӀофэ, Тэурат хабзэм тетыгъо иӀэн фэягъ. Тхьэм Тэурат хабзэр мэлэӀичхэм аӀэкӀилъхьи, ахэми лӀыкӀо горэм[*] ӀэкӀалъхьажьыгъ+. 20Зы нэбгырэ нахь щымыӀэмэ, лӀыкӀо ищыкӀагъэп, ау Тхьэр зы+.

ПщылӀхэмрэ къохэмрэ

21Тхьэм Ибрахьимэ ӀахьышӀухэу къызэригъэгугъагъэхэм Тэурат хабзэр апэуцуа? Хьау, ар хъухэщтэп. Ау цӀыфхэм щыӀэныгъэ яӀэ зыгъэхъун зылъэкӀырэ хабзэ щыӀагъэмэ, а хабзэмкӀэ Тхьэм дэжькӀэ цӀыфхэм шъыпкъагъэ яӀэ хъущтыгъ. 22Ау дунаим ицӀыф пстэури псэкӀодым ыӀэ зэрилъхэр Тхьэм игущыӀэ тхыгъэхэм арыт. [*] Аущтэу зыкӀэхъугъэр Исус ХристоскӀэ шӀошъхъуныгъэ зиӀэхэр Тхьэм ӀахьышӀоу къызэригъэгугъагъэр а цӀыфхэу шӀошъхъуныгъэ зиӀэхэм агъотыжьыныр ары+.

23ШӀошъхъуныгъэм игъогу щымыӀэу, Тэурат хабзэм тызэкӀоцӀипхагъэу тиухъумэу тиӀыгъыгъ, шӀошъхъуныгъэм игъогу къэлъэгъофэ. 24Аущтэу шӀошъхъуныгъэ зэрэтиӀэм фэшӀ, Тхьэм ежь дэжькӀэ шъыпкъагъэ тиӀэу ылъытэным пае, Исус Христос дэжь тищэнэу Тэурат хабзэр пащэ къытфэхъугъ+. 25Ау джы шӀошъхъуныгъэм игъогу къызэлъэгъо ужым, Тэурат хабзэм тетыгъо къытфыриӀэжьэп.

26Сыда пӀомэ, Христос ИсускӀэ шӀошъхъуныгъэ зэрэшъуиӀэм пае, шъо пстэуми Тхьэм шъурибын+. 27Шъо пстэуми Христос зыгу илъынэу аумэхъыгъэхэм Христос ишэн шъуашэу зэшъущэкӀыгъ+. 28Джуртрэ алыджырэ, пщылӀрэ шъхьафитрэ, хъулъфыгъэрэ бзылъфыгъэрэ пӀозэ зэхэбдзынхэр ищыкӀэгъэжьэп, сыда пӀомэ, Христос Исус шъугухэм зэрарылъым пае, шъо зэкӀэ зы шъухъугъ+. 29Христос шъузэрием пае, Ибрахьимэ къытекӀыгъэ цӀыфхэм шъуащыщ. Ащыгъум Тхьэм Ибрахьимэрэ ащ къытекӀыгъэ цӀыфхэмрэ ӀахьышӀоу къызэригъэгугъагъэхэр шъори къышъулъыӀэсыщт+.

ЯПЛӀЭНЭРЭШЪХЬ

4^1Сэ зыфасӀорэр мары: къоу я Тэ имылъку къызӀэкӀэхьащтыр оцӀыкӀуфэ, мылъкур зэкӀэ къыӀэкӀэхьащтми, унэӀутым зэрэтекӀырэ щыӀэп. 2ЦӀыфхэу зынаӀэ ащ къытетхэмрэ имылъку зезыхьэхэрэмрэ афэӀорышӀэн фае, ятэ ыгъэнэфэгъэ мафэр къэсыфэ. 3Джащ фэдэу, тэри Тхьэм иӀофхэмкӀэ джыри тызэцӀыкӀум, цӀыфхэм мы дунаим ехьылӀагъэу къызэрыкӀо гурыӀоныгъэу яӀэхэм тыряпщылӀыщтыгъ. 4Ау уахътэр зекъум, Тхьэм ы Къо къыгъэкӀуагъ. Ар бзылъфыгъэм къыхэкӀыгъ, Тэуратым ихабзэ ыӀэчӀэгъ чӀэтыгъ+. 5Тхьэм ар къызкӀигъэкӀуагъэр ащ Тэурат хабзэм ыӀэчӀэгъ чӀэтыгъэхэр къычӀихыжьынхэшъ, ашъхьэ ыщэфыжьынэу ары. Тхьэм тэ зэкӀэри ибын фэдэу тидэным пае+. 6Тхьэм шъузэрибынхэм пае, ы Къо ы Псэ ЛъапӀэу «Аббэу[*] тя Т!» зыӀоу джэрэр Тхьэм шъугумэ къарилъхьагъ. 7Арышъ, о уунэӀутыжьэп, къо ухъугъ нахь. Къо узэрэхъугъэм пае, Тхьэм ибынхэм ӀахьышӀоу къалъигъэӀэсырэр ори къыплъигъэӀэсыщт.

Паул Галатие цӀыфхэм зэрафэгумэкӀырэр

8Пасэм Тхьэр шъумышӀэ зэхъум, тхьэ зыфаӀохэу, ау шъыпкъэмкӀэ мытхьагъэхэм шъуафэлажьэщтыгъ. 9Ау джы Тхьэр шъушӀэ хъугъэу хьауми Тхьэм шъукъышӀагъэу сӀомэ нахьышӀуба, а къызэрыкӀо гурыӀоныгъэхэу лъэкӀ зимыӀэхэу, тхьамыкӀэхэм зафэжъугъэзэжьынэу шъузкӀыфаер сыда? Джыри зэ ахэмэ пщылӀ шъуафэхъужьынэу ара+? 10Гъэнэфэгъэ мафэр, мазэр, уахътэр, илъэсыр шъогъэлъапӀэх+. 11Сэ сышъуфэгумэкӀы, хьаулыеу шъощ пае сыулэугъэкӀэ сэщынэ+.

12СышъолъэӀу, сшыхэр, сэщ фэдэ шъухъу, сыда пӀомэ, сэри шъощ фэдэ сыхъугъ. Мыхъун зи къысэшъушӀагъэп. 13Апэ дэдэу къэбарышӀур зышъосэгъэӀум, сызэрэсымэджагъэр шъошӀэ+. 14Сэ сисымэджагъэ къин шъуигъэлъэгъугъэ пэтми, нэмыплъ къысэшъухыгъэп, шъукъысфэмыеуи хъугъэп. Тхьэм сыримэлэӀичыгъэм фэдэу, сы Христос Исус фэдэу, шъукъыспэгъокӀыгъ+. 15Бэу шъутхъэжьыщтыгъ. ШъулъэкӀыгъэмэ, шъунэхэри къызэришъутхъыщтгъагъэмкӀэ сышъуишыхьат. 16Шъыпкъэр къызэрэшъосӀуагъэм пае, пыи сыкъышъуфэхъугъа?

17А цӀыфхэр[*] шъо къышъогугъух, ау ахэмэ ягухэлъ шӀоп. Тэ шъудбгъодащыным пылъых, шъо ахэмэ шъуягугъужьыным пае. 18Гухэлъыр дэгъумэ, зыр зым егугъуныр сыдигъуи дэгъу, сэ шъуадэжь сыщымыӀэми, джары Ӏофыр зытетыр. 19Сибынхэр, шъощ пае бзылъфыгъэу хъушъэн ихьагъэм сыфэд, Христос шъугухэм арылъ охъуфэ. 20Джы шъуадэжь сыщыӀагъэмэ, сымакъэ мэкъэ шъабэкӀэ зэблэсхъу сшӀоигъощтыгъ, сыда пӀомэ, шъосӀон сшӀэрэп.

Хьэджэррэ Сарэрэ

21КъысашъуӀу, шъо, цӀыфхэу Тэурат хабзэм ыӀэчӀэгъ чӀэтынхэу фаехэм, Тэурат хабзэм итхэр зэхэшъушӀыкӀхэрэба? 22Тхьэм игущыӀэ тхыгъэхэм арыт Ибрахьимэ къуитӀу зэриӀагъэр, зыр иунэӀут бзылъфыгъэмкӀэ[*], адрэри шъхьэгъусэ шъыпкъэмкӀэ[*]+. 23УнэӀут бзылъфыгъэм ыкъо къызэрыкӀо шӀыкӀэу къэхъугъ, ау ишъхьэгъусэ ыкъо Тхьэм Ибрахьимэ къызэригъэгугъагъэм тетэу къэхъугъ+.

24А Ӏофым зы гъэбылъыгъэ Ӏоф горэ къикӀэу хэлъ, сыда пӀомэ, а бзылъфыгъитӀур зэзэгъыныгъитӀум фэбгъэдэн плъэкӀыщт. УнэӀут бзылъфыгъэу Хьэджэр Синай къушъхьэм Тхьэм ежьыррэ пегъымбар Мусэрэ азыфагу щыдилъхьэгъэ зэзэгъыныгъэм фэд. А бзылъфыгъэм къыфэхъугъэхэр пщылӀыгъэх+. 25Хьэджэр Арабие хэкум щыӀэ Синай къушъхьэм фэбгъэдэн плъэкӀыщт. А бзылъфыгъэр джырэ Ерусалими фэд. Сыда пӀомэ, Ерусалимрэ ащ дэс цӀыфхэмрэ пщылӀыпӀэм хэтых. 26Ау уашъом щыӀэ Ерусалим шъхьафит. Ар тэ зэкӀэми ны фэдэ къытфэхъу+. 27Сыда пӀомэ, Тхьэм игущыӀэ тхыгъэхэм моущтэу арыт[*]:

«ГушӀо, о сабый къызхэмыкӀэу,
сабый къызфэмыхъугъэ бзылъфыгъ.

О, хъушъэн имыхьагъэр[*], мэкъэшхокӀэ гушӀо!

Сыда пӀомэ, лӀы зиӀэм нахьи
лӀым ытӀупщыжьыгъэ бзылъфыгъэм
сабыеу иӀэхэр нахьыб».

28Сшыхэр, Тхьэм Ибрахьимэ къызэригъэгугъагъэм пае, Исхьакъ Ибрахьимэ ибын зэрэхъугъэм фэдэу, тэри Тхьэм ибын тыхъугъ+. 29Хьэджэр зыцӀэ бзылъфыгъэ унэӀутымкӀэ Ибрахьимэ къыфэхъугъэ ыкъо[*] Тхьэм ы Псэ ЛъапӀэ Ибрахьимэ къызэригъэгугъагъэм тетэу къэхъугъэ ыкъом[*] а уахътэм къин ригъэщэчыгъ. Джыри ащ фэд+. 30Ау Тхьэм игущыӀэ тхыгъэхэм арытыр[*] сыда? Моущтэу арыт:

«Мы унэӀут бзылъфыгъэмрэ ащ ыкъорэ ӀугъэкӀыжьых,
сыда пӀомэ, шъхьэгъусэ шъыпкъэм ыкъо
мылъкоу къыфэнэжьырэмкӀэ
унэӀут бзылъфыгъэм ыкъо Ӏахь иӀэщтэп»+.

31Арышъ, сшыхэр, тыкъызтекӀыгъэр бзылъфыгъэ унэӀутэп, шъхьэгъусэ шъыпкъэр ары нахь.

ЯТФЭНЭРЭШЪХЬ

Христос шъхьафитыныгъэ къызэрэтитыгъэр

5^1Арышъ, шъхьафитыныгъэу Христос къышъуитыгъэм игъогу пытэу шъутетэу, джыри зэ пщылӀыныгъэм ибжь цӀыфхэм зытыряшъумыгъэлъхьажь+.

2Сэ, Паул, шъуасӀорэм шъукъедэӀу, цӀыфхэм сунэт зяжъугъэшӀымэ[*], Христос ишӀуагъэ къышъокӀыщтэп+. 3Джыри сэ къэсэушыхьаты, хэтми сунэт зязгъэшӀырэм Тэурат хабзэм ит пстэури ыгъэцэкӀэн фае+. 4Шъо Тэурат хабзэм итхэр жъугъэцэкӀэнхэм игъогукӀэ Тхьэм ежь дэжькӀэ шъыпкъагъэ шъуиӀэу шъузэрилъытэщтым ыуж шъуитмэ, Христос шъубгъодэкӀыгъ. Тхьэм ынэшӀуи къышъущимыфэжьэуи хъугъэ+. 5Ау тэ шӀошъхъуныгъэ зэрэтиӀэм пае, Тхьэм ежь дэжькӀэ шъыпкъагъэ тиӀэу тызэрилъытэщтым тыпэплъэ. Тхьэм ы Псэ ЛъапӀи аущтэу зэрэхъущтым тыщегъэгугъы+. 6Сыда пӀомэ, Христос Исус тыгухэм арылъмэ, сунэт ташӀыгъэми, тамышӀыгъэми арэп Ӏофыр зыдэщыӀэр. Ӏофыр зыдэщыӀэр тишӀошъхъуныгъэ шӀулъэгъу къызэрэхэкӀырэр ары+.

7Гъогу занкӀэм шъутетэу шӀоу шъурыкӀощтыгъ. Шъыпкъагъэм шъуримыгъэдэӀоу, хэта пэрыохъу къышъуфэхъугъэр+? 8Аущтэу шъозгъэшӀагъэр Тхьэу зибынхэм ащыщ шъухъунэу къышъуаджэрэр арэп. 9«Тэджэпсыр макӀэми, тхьацур зэкӀэ егъэшӀоӀу»+. 10Зиусхьаныр тыгухэм зэрарылъым пае, Ӏофхэр сэ къызэрэзгурыӀохэрэм фэдэу, шъори къыжъугурыӀонхэм сыщэгугъы. Хэт щыщми шъузгъэгумэкӀырэм имысагъэ фэшъуашэр ыгъотыжьыщт+. 11Сшыхэр, цӀыфхэр сунэт ашӀынхэ фаеу джыри ясэӀо зэпытмэ, (сэ язгъэӀугъэу аӀозэ, цӀыфхэм пцӀыкӀэ зэраӀорэм фэдэу), сыд пае цӀыфхэм джыри къин сагъэщэчыра? ЦӀыфхэр сунэт ашӀынхэ фаеу джыри язгъэӀу зэпытыгъэмэ, ащыгъум Христос къащым зэрэтелӀыхьагъэм икъэбар цӀыфхэм агу зэмыӀун зи къыхэнэжьыщтыгъэп+. 12ШъузгъэгумэкӀыхэрэр ӀуагъэкӀыгъагъэхэмэ!

13Сшыхэр, шъхьафитыныгъэ шъуиӀэнэу Тхьэр къышъоджагъ. Ау шъуишъхьафитыныгъэ шъуипсэкӀодышӀэ шэныжъ зыкӀэхъопсырэр шъушӀэнэу ушъхьагъу орэмыхъу. Ау шӀулъэгъумкӀэ зыр зым Ӏофтабгэ фэрэхъу+. 14Сыда пӀомэ, Тэурат хабзэм ит пстэури мы унэшъо закъом[*] къеубыты: «О пшъхьэ шӀу зэрэплъэгъурэм фэдэу, уигъунэгъуи шӀу лъэгъу»+. 15Ау шъузэцакъэу, шъузэрэшх зэпытмэ, шъузэрэгъэкӀодыжьыным шъуфэсакъ.

ШӀугъэу Тхьэм ы Псэ ЛъапӀэ дэжь къикӀыхэрэмрэ Ӏэягъэу цӀыфым ипсэкӀодышӀэ шэныжъ къыхэкӀыхэрэмрэ

16Арышъ, къышъосэӀо: Тхьэм ы Псэ ЛъапӀэ къызэрэжъугуригъаӀорэм тетэу шъузекӀу. Ащыгъум шъуипсэкӀодышӀэ шэныжъ зыкӀэхъопсырэр жъугъэцэкӀэщтэп+. 17ЦӀыфым ипсэкӀодышӀэ шэныжъ зыфаер Тхьэм ы Псэ ЛъапӀэ зыфаем пэуцу. Тхьэм ы Псэ ЛъапӀэ зыфаери цӀыфым ипсэкӀодышӀэ шэныжъ зыфаем пэуцужьы. Шъузыфаер шъумыгъэцэкӀэшъунэу ахэр зэпэуцужьых+. 18Ау Тхьэм ы Псэ ЛъапӀэ къызэрэжъугуригъаӀорэм тетэу шъузекӀомэ, Тэурат хабзэм ыӀэчӀэгъ шъучӀэтыжьыщтэп+.

19ЦӀыфым ипсэкӀодышӀэ шэныжъ Ӏэягъэу къыхэкӀыхэрэр нафэх. Мыхэр арых: зинэ шӀэныр, гумыкъэбзагъэр, мыхъо-мышӀэ псэукӀэр,+
20тхьэ нэпцӀхэр гъэлъэпӀэгъэнхэр, ушхъухьаныр, зэпыиныр, зэщыхьаныр, шъугъоныр, губжыныр, цӀыфым ежь ышъхьэ нэмыкӀ шӀу ымылъэгъуныр, зэмызэгъыныр, куп-купэу зэхэкӀыныр,+
21зэрэуджэгъуныр, цӀыф укӀыныр, утэшъоныр, шъхьарытӀупщэу ешхэ-ешъошхо шӀыныр, ащ фэдэ нэмыкӀ Ӏофхэри. Ыпэм къызэрэшъосӀуагъэм фэдэу джыри шъосэӀожьы, ащ фэдэхэр зышӀэхэрэм Тхьэм и ТетыгъошхокӀэ Ӏахь къалъыӀэсыщтэп+.

22Ау шӀугъэу Тхьэм ы Псэ ЛъапӀэ дэжь къикӀыхэрэр мыхэр арых: шӀулъэгъур, гушӀуагъор, гупсэфыр, щэӀагъэр, шӀугъэр, гукӀэгъур, шӀошъхъуныгъэр,+
23гушъэбагъэр, зыщыӀэныр. Мы Ӏофхэм къапэуцужьырэ хабзэ зи щыӀэп+. 24Христос зыгу илъ цӀыфхэм япсэкӀодышӀэ шэныжъи, шӀу алъэгъугъэ бзэджагъэхэри, яхъопсэ мыхъунхэри къащым тыраӀулӀагъэхэм фэд+. 25Тхьэм ы Псэ ЛъапӀэ илъэкӀыкӀэ тэпсэушъ, ащ къызэрэдгуригъаӀорэм тетэу тызекӀон фае. 26ТызышӀошӀыжьэу, тызэрэгъэгубжэу, тызэшъугъоу тырэмыпсэу+.

ЯХЭНЭРЭШЪХЬ

Зым ихьылъэ адрэм ерэӀэт

6^1Сшыхэр, цӀыф горэм псэкӀод ышӀэмэ, шъо Тхьэм ы Псэ ЛъапӀэ зыгу илъхэм, гушъэбагъэкӀэ ар гъогу тэрэзым къытежъугъэхьажь. Ау псэкӀодшӀэным зыдешъумыгъэхьыхыным шъуфэсакъ+. 2Зым ихьылъэ адрэм ерэӀэт. Аущтэу шъушӀымэ, Христос иунашъо жъугъэцэкӀагъэу мэхъу+. 3Зыгорэ цӀыкӀуми, инэу зелъытэжьмэ, ышъхьэ егъэпцӀэжьы+. 4Хэти ежь иӀоф зытетыр ерэгъэунэф. А Ӏофыр дэгъумэ, нэмыкӀ цӀыфым иӀоф емыплъэу ежь иӀоф зытетым рыпэгэн ылъэкӀыщт, 5сыда пӀомэ, хэти ихьылъэ ежь ыпшъэ илъ+.

6Тхьэм игущыӀэхэр зэзгъашӀэрэм шӀоу иӀэ пстэуми щыщ езгъашӀэрэм иӀахьэу рерэт+.

7ЗышъумыгъэпцӀэжь. Тхьэм ыдэщтэп ежь жъугъэпцӀэныр. ЦӀыфым хьасэм чылапхъэ зэрэхилъхьэрэм фэдэу лэжьыгъэр ыгъотыжьыщт+. 8ЦӀыфэу зипсэкӀодышӀэ шэныжъ ихьасэ чылапхъэ хэзылъхьэрэм кӀодыныгъэр ыгъотыжьыщт. Ау Тхьэм ы Псэ ЛъапӀэ ихьасэ чылапхъэ хэзылъхьэрэм мыкӀодыжьын щыӀэныгъэ ыгъотыжьыщт+. 9Темызэщэу шӀу тшӀэным тыпыжъугъэлъ зэпыт. Темызэщэу тыпылъмэ, игъо къызыскӀэ, шӀугъэ дгъотыжьыщт+. 10Арышъ, игъо тифэрэм къэс, цӀыф пстэуми шӀу афэтэжъугъашӀ, зэкӀэмэ апэу шӀошъхъуныгъэ зиӀэхэм яунагъо щыщхэр ары шӀу зыфэтшӀэн фаехэр+.

Аужырэ Ӏофхэр

11Сэ сӀэкӀэ къышъуфэстхыгъэ хьарыфышхохэм шъуяплъ+. 12Дунаим ицӀыфмэ ящытхъу фэе цӀыфхэр ары сунэт зяжъугъэшӀынэу шъуезгъэзхэу пылъхэр. Аущтэу зыфашӀэрэ закъор Христос икъащ пае ежьхэм къин зэрамыгъэщэчыныр ары. 13ЦӀыфхэу сунэт ашӀыгъэ дэдэхэми Тэурат хабзэм итхэр агъэцакӀэхэрэп, ау сунэт шъуашӀынхэу шъуауж итых, сунэт шъузэрашӀыгъэмкӀэ зыщытхъужьынхэм пае. 14Ау ти Зиусхьанэу Исус Христос икъащ нэмыкӀ сыщытхъужьынэу сыфаеп. Исус къащым зэрэтелӀыхьагъэм пае, мы дунаим иӀофхэм пкӀэ зи ямыӀэжьэу, садэжькӀэ ахэр къащым тыраӀулӀагъэхэм фэд, сэри мы дунаим иӀофхэм адэжькӀэ цӀыфхэм къащым сытыраӀулӀагъэм фэд+. 15Сунэт ташӀыгъэми тамышӀыгъэми, арэп Ӏофыр зыдэщыӀэр. Ӏофыр зыдэщыӀэр икӀэрыкӀэу тыкъалъфыжьыгъэ тыхъуныр ары+. 16Мы унашъом тет цӀыф пстэумрэ Тхьэм иизраиль цӀыфхэмрэ Тхьэм гупсэф къарерэт, гукӀэгъуи къаферэшӀ+. 17Аужыпкъэм зыми серэмыгъэгумэкӀ, сыда пӀомэ, уӀэгъэ тыркъохэр сэ спкъы зыкӀытелъхэр Исус сызэрэфэлажьэрэр ары.

18Сшыхэр, ти Зиусхьан Исус Христос ынэшӀу шъугухэм къащерэф. Амин.

* 1:2 Галатие хэкур – Рим къэралыгъошхом щыщ хэкугъ. А хэкур джырэ Тыркуем итыгъэ къокӀыпӀэ лъэныкъо итыгъ.

* 1:17 Арабие хэгъэгур – ар набатейхэм япачъыхьагъу арын фае. А пачъыхьагъур Палестинэ хэгъэгум икъыблэ тыгъэ къокӀыпӀэ лъэныкъомкӀэ итыгъ. А пачъыхьагъум икъэлэшхуагъэр Петрэ ары.

* 1:18 Кифэ – КифэкӀэ заджэхэрэ Петрэу Исус игъогу рыкӀорэ нэбгырэ пшӀыкӀутӀум ащыщыгъэр ары.

* 1:19 Зиусхьаным ыш Якъубэ – Ерусалим щыӀэ чылыс зэӀукӀэм итхьэматэхэм ащыщыгъ. Еплъ Апостол. 15:13.

* 1:21 Киликие зыцӀэ хэкур – Рим къэралыгъошхом щыщ хэкугъ. А хэкур джырэ Тыркуем икъыблэ тыгъэ къокӀыпӀэ лъэныкъо итыгъ. А хэкум икъэлэшхуагъэр Тарс ары. Апостол Паул а къэлэшхом къыщыхъугъ.

* 2:1 илъэс пшӀыкӀуплӀ тешӀагъэу – Паул Исус игъогу зытехьагъэм къыщегъэжьагъэу арыщтын.

* 2:1 Бар-Наббэ – еплъ 1 Кор. 9:6.

* 2:1 Тит – еплъ 2 Кор. 2:13.

* 2:7 сунэт ашӀыгъэхэр – джуртхэр ары.

* 2:7 сунэт амышӀыгъэхэр – мыджуртхэр ары.

* 2:11 Антиохие къалэр – Сирие хэкум итыгъэ Антиохие къалэр ары. Еплъ Апостол. 11:19-26.

* 2:18 зэхэскъутагъэр зэхэзгъэуцожьмэ – ащ къикӀырэр: «Тэурат хабзэм итхэр бгъэцэкӀэнхэмкӀэ Тхьэм дэжькӀэ шъыпкъагъэ уиӀэ хъущтэп» сӀогъэгъэ гущыӀэхэр зэсхъокӀыхэзэ, джы «Тэурат хабзэм итхэр бгъэцэкӀэнхэмкӀэ Тхьэм дэжькӀэ шъыпкъагъэ уиӀэ хъущт» сӀомэ, Тхьэм иунашъохэм сатекӀыгъэу мэхъу.

* 3:6 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ апэрэ тхылъэу ытхыгъэм (УблапӀэм) 15:6.

* 3:8 Тхьэм игущыӀэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм (УблапӀэм) 12:3.

* 3:10 Тхьэм игущыӀэ тхыгъэхэм арыт – еплъ Пегъымбар Мусэ ятфэнэрэ тхылъэу ытхыгъэм 27:26.

* 3:11 Тхьэм игущыӀэ тхыгъэхэм зэрарытым фэдэу – еплъ Пегъымбар Хабакум тхылъэу ытхыгъэм 2:4.

* 3:12 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ ящэнэрэ тхылъэу ытхыгъэм 18:5.

* 3:13 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ ятфэнэрэ тхылъэу ытхыгъэм 21:23.

* 3:16 Тхьэм игущыӀэ тхыгъэхэм арыт – еплъ Пегъымбар Мусэ апэрэ тхылъэу ытхыгъэм (УблапӀэм) 12:7.

* 3:19 Ибрахьимэ къытекӀыщт быныр – Христос ары.

* 3:19 лӀыкӀо горэ – пегъымбар Мусэ ары.

* 3:22 Тхьэм игущыӀэ тхыгъэхэм арыт – яплъ Орэд ЛъапӀэхэм 13:3; Рим 3:9-18.

* 4:6 Аббэ – тыр ары.

* 4:17 а цӀыфхэр – Паул пэуцухэрэр арых. Ахэмэ зэраӀуагъэм фэдэу, Исус игъогу утехьаным ыпэкӀэ, сунэт уашӀын фэягъ.

* 4:22 унэӀут бзылъфыгъэр – Хьэджэр ары. Хьэджэр Агарь ары. Еплъ Пегъымбар Мусэ апэрэ тхылъэу ытхыгъэм (УблапӀэм) 16:15.

* 4:22 шъхьэгъусэ шъыпкъэмкӀэ – Сарэ ары. Еплъ Пегъымбар Мусэ апэрэ тхылъэу ытхыгъэм (УблапӀэм) 21:2.

* 4:27 Тхьэм игущыӀэ тхыгъэхэм арыт – еплъ Пегъымбар Ешайа тхылъэу ытхыгъэм 54:1.

* 4:27 хъушъэн имыхьагъэр – сабый къэхъуным икъынхэр зымыщэчырэр ары.

* 4:29 бзылъфыгъэ унэӀутымкӀэ Ибрахьимэ къыфэхъугъэ ыкъо – Исмахьил ары.

* 4:29 Тхьэм ы Псэ ЛъапӀэ Ибрахьимэ къызэригъэгугъагъэм тетэу къэхъугъэ ыкъом – Исхьакъ ары.

* 4:30 Тхьэм игущыӀэ тхыгъэхэм арытыр – еплъ Пегъымбар Мусэ апэрэ тхылъэу ытхыгъэм (УблапӀэм) 21:10.

* 5:2 цӀыфхэм сунэт зяжъугъэшӀымэ – ащ къикӀырэр: «цӀыфхэм сунэт зядгъэшӀыным игъогу ары Христос ицӀыфхэм ащыщ тызэрэхъущтыр» шъуӀозэ, сунэт зяжъугъэшӀымэ, Христос ишӀуагъэ къышъокӀыщтэп.

* 5:14 мы унэшъо закъор – еплъ Пегъымбар Мусэ ящэнэрэ тхылъэу ытхыгъэм 19:18.

+ 1:1 Гал. 1:11-12

+ 1:2 Фил. 4:21, Апостол. 16:6, Апостол. 18:23

+ 1:4 Маттэ 20:28, Рим. 4:25, Марк 14:36
+ 1:6 Марк 4:17, Евр. 6:4, 2 Кор. 11:4
+ 1:7 Апостол. 15:24, Гал. 5:10
+ 1:8 2 Кор. 11:14, Рим. 9:3, 1 Кор. 16:22
+ 1:10 1 Фесс. 2:4

+ 1:12 Апостол. 9:6, Апостол. 26:16, 1 Кор. 11:23

+ 1:13 Апостол. 26:5, Апостол. 8:3, Фил. 3:6

+ 1:14 Маттэ 15:2, Марк 7:3

+ 1:15 Лука 1:15, Апостол. 9:15, Рим. 1:5, 1 Тим. 2:7

+ 1:17 Апостол. 9:19

+ 1:18 Иуан 1:42, Апостол. 9:26-27

+ 1:19 Апостол. 12:17, Апостол. 15:13, Якъуб 1:1

+ 1:20 Рим. 1:9, Рим. 9:1, 2 Кор. 1:23
+ 1:23 Апостол. 9:21
+ 2:1 Апостол. 4:36, 2 Кор. 2:13, 2 Тим. 4:10
+ 2:2 Гал. 1:12, Ефес 3:3, Фил. 2:16
+ 2:3 Апостол. 16:3

+ 2:4 Апостол. 15:24, 2 Кор. 11:26, 2 Кор. 11:20, Гал. 4:3, Гал. 4:25

+ 2:6 Хэбзэ тхыжьыгъэр 10:17

+ 2:7 Апостол. 9:15, 1 Кор. 9:17

+ 2:9 Апостол. 4:36, Апостол. 9:27, Апостол. 13:2, Апостол. 15:36, 1 Кор. 9:6

+ 2:10 Апостол. 24:17, Рим. 15:25-28, 1 Кор. 16:1

+ 2:11 Апостол. 11:20

+ 2:12 Апостол. 11:3, Апостол. 11:2, Апостол. 15:1

+ 2:14 1 Тим. 5:20

+ 2:16 Гал. 3:11, Апостол. 13:39, Рим. 3:21, Гал. 3:11, Орэд ЛъапӀэхэр 142:2, Рим. 3:20

+ 2:19 Рим. 14:8, Рим. 6:6, Гал. 6:14
+ 2:20 Иуан 17:23
+ 3:2 Рим. 10:17
+ 3:4 1 Кор. 15:2
+ 3:5 1 Кор. 12:10
+ 3:6 УблапӀэ 15:6, Якъуб 2:23, Рим. 4:3
+ 3:8 Рим. 3:30, УблапӀэ 12:3
+ 3:10 Рим. 4:15, Хэбзэ тхыжьыгъэр 27:26

+ 3:11 Апостол. 13:39, Рим. 3:20, Гал. 2:16, Рим. 1:17, Евр. 10:38

+ 3:12 Рим. 10:5
+ 3:13 Хэбзэ тхыжьыгъэр 21:23
+ 3:14 Апостол. 1:5, Апостол. 2:33

+ 3:16 Рим. 4:13, Евр. 7:6, УблапӀэ 12:7, УблапӀэ 17:19

+ 3:17 МысырикӀыжь 12:40-41

+ 3:18 Рим. 4:14

+ 3:19 Рим. 4:13, Рим. 5:20, Хэбзэ тхыжьыгъэр 33:2, Апостол. 7:53

+ 3:20 1 Тим. 2:5, Евр. 8:6, Хэбзэ тхыжьыгъэр 6:4-5, Рим. 3:30

+ 3:22 Рим. 3:9, Рим. 4:16
+ 3:24 Рим. 10:4
+ 3:26 1 Иуан 3:2, Рим. 8:15-16, Ефес 1:5
+ 3:27 Рим. 6:3-4, Рим. 13:14
+ 3:28 1 Кор. 12:13, Ефес 6:6, 1 Кор. 11:11

+ 3:29 1 Кор. 3:23, 2 Кор. 10:7, Рим. 8:17, Ефес 3:6

+ 4:4 Марк 1:15, Лука 2:7, Лука 2:27

+ 4:5 Гал. 3:13

+ 4:9 Орэд ЛъапӀэхэр 35:11, 1 Кор. 8:3, Кол. 2:8, Кол. 2:20, Евр. 7:18

+ 4:10 Рим. 14:5, Кол. 2:16
+ 4:11 1 Фесс. 3:5
+ 4:13 1 Кор. 2:3
+ 4:14 1СА 29:9, Лука 10:16, 1 Фесс. 2:13
+ 4:22 УблапӀэ 16:5, УблапӀэ 21:2
+ 4:23 УблапӀэ 16:3-4, УблапӀэ 17:16
+ 4:24 МысырикӀыжь 19:1-2
+ 4:26 Евр. 12:22, Ӏоф. 21:2
+ 4:28 Рим. 9:8
+ 4:29 УблапӀэ 21:9
+ 4:30 УблапӀэ 21:10

+ 5:1 Иуан 8:32, Якъуб 2:12, 1 Пет. 2:16, Рим. 6:18, 1 Кор. 7:22, 2 Кор. 3:17, Гал. 2:4, Гал. 5:13, Апостол. 15:10

+ 5:2 Апостол. 15:1-2, 1 Кор. 7:18
+ 5:3 Рим. 2:25
+ 5:4 Рим. 9:31
+ 5:5 Рим. 8:23

+ 5:6 1 Кор. 7:19, 1 Кор. 12:13, Гал. 6:15, Ефес 2:14, Кол. 3:11, Якъуб 2:18

+ 5:7 1 Кор. 9:24
+ 5:9 Маттэ 13:33, Лука 13:21, 1 Кор. 5:6
+ 5:10 Апостол. 15:24, Гал. 1:7
+ 5:11 Апостол. 16:3, 1 Кор. 1:23
+ 5:13 1 Пет. 2:16, 2 Пет. 2:19, 1 Кор. 9:19
+ 5:14 Маттэ 7:12, Маттэ 22:40,
+ 5:16 Рим. 8:4, Рим. 13:14, Ефес 2:3
+ 5:17 Рим. 7:15, Рим. 7:19, Рим. 7:23
+ 5:18 Рим. 7:4, Ефес 2:15, Кол. 2:14

+ 5:19 Марк 7:21-23, 1 Кор. 3:3, 1 Кор. 6:9-10, 1 Кор. 6:18, Ефес 5:3

+ 5:20 1 Кор. 11:19
+ 5:21 1 Кор. 6:9-10, Ефес 5:5
+ 5:22 Ефес 5:9
+ 5:23 1 Тим. 1:9

+ 5:24 Якъуб 4:1, 1 Пет. 2:11, Рим. 7:23, Рим. 13:14, Рим. 6:2, Рим. 6:6, Гал. 2:19, Кол. 2:20, Кол. 3:3

+ 5:26 Фил. 2:3

+ 6:1 1 Кор. 2:15, Якъуб 5:19, 2 Тим. 2:25, 1 Фесс. 5:14

+ 6:2 Рим. 15:1, 1 Иуан 4:21
+ 6:3 1 Кор. 3:7, 1 Кор. 8:2
+ 6:5 Рим. 14:12
+ 6:6 Лука 10:7, 1 Кор. 9:11, 1 Тим. 5:18
+ 6:7 Ушъый гъэсэпэтхыдэхэр 22:7, 2 Кор. 9:6
+ 6:8 Ушъый гъэсэпэтхыдэхэр 11:19, Якъуб 3:18
+ 6:9 2 Фесс. 3:13, Маттэ 10:22

+ 6:10 Ушъый гъэсэпэтхыдэхэр 3:27, 3 Иуан 1:5, Евр. 13:1

+ 6:11 1 Кор. 16:21, 2 Фесс. 3:17, Филимон 1:19

+ 6:14 1 Кор. 2:2, Гал. 2:19, Рим. 6:6

+ 6:15 1 Кор. 7:19, 1 Кор. 12:13, Гал. 5:6, Ефес 2:14, Кол. 3:11

+ 6:16 Орэд ЛъапӀэхэр 124:5, Орэд ЛъапӀэхэр 127:5

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

- ШӀошъхъуныгъэ зиӀэхэу Галатие хэкум исхэм апостол Паул тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ